Εβρί

Το Εβρί (γαλλικά: Évry) είναι πρώην γαλλική κοινότητα στα νότια προάστια του Παρισιού, στο νομό Εσόν, στην περιοχή Ιλ-ντε-Φρανς. Ο πληθυσμός ανέρχεται σε 54.663 κατοίκους (2016).

Την 1η Ιανουαρίου 2019, συγχωνεύθηκε με την κοινότητα Κουρκουρόν και σχημάτισαν τη νέα κοινότητα Εβρί-Κουρκουρόν, πρωτεύουσα του νομού Εσόν.

Οι κάτοικοι ονομάζονται Εβριάν.

 Τοπωνυμία 
αριστερά|μικρογραφία|Θέση του Εβρί στην Ιλ-ντε-Φρανς
Το όνομα της πόλης προέρχεται από τον Eburos, αρχηγό της γαλατικής φυλής Eburiacos. Μετά τη ρωμαϊκή κατάκτηση, ο τόπος αρχικά ονομάστηκε Aperacum πριν αλλάξει το όνομα  γύρω στο 50 π.Χ. σε Apriacum και στη συνέχεια σε Avriacum. 

Περί το 1196 η σημερινή κοινότητα Εβρί ονομάστηκε Aivriacum. Το 1326, το όνομα Aisvry βρέθηκε σε έγγραφα, αργότερα η πόλη ονομάστηκε Esvry. Το 1376, ο τόπος για διάκριση από άλλα μέρη με το ίδιο όνομα ονομαζόταν Εβρί-συρ-Σεν (Εβρί στον Σηκουάνα). 

Υπό την επίδραση του Πωλ Ντεκωβίλ, ενός ντόπιου μεγάλου γαιοκτήμονα και επιχειρηματία του δεύτερου μισού του 19ου αιώνα, ο τόπος μετονομάστηκε σε Εβρί-Πετί Μπουρ (Εβρί-Μικρή πόλη) το 1881.

 Γεωγραφικά στοιχεία 
αριστερά|μικρογραφία|Το λιμάνι στον Σηκουάνα
Το Εβρί βρίσκεται στα βορειοανατολικά του νομού Εσόν, στην περιοχή Ιλ-ντε-Φρανς. Απέχει 26 χιλιόμετρα από το Παρίσι,στα νοτιοανατολικά.

Είναι πρωτεύουσα του νομού με πληθυσμό 54.663 κατοίκους (2016).

Το ανατολικό όριο της πόλης βρίσκεται εξ ολοκλήρου στην αριστερή όχθη του Σηκουάνα, ο οποίος ρέει για 3,5 χιλιόμετρα κατά μήκος της πόλης. Ένα λιμάνι άνω των 4 εκταρίων βρίσκεται στις όχθες του Σηκουάνα στα νοτιοανατολικά της πόλης, μια επέκταση του λιμένα της κοινότητας Κορμπέιγ-Εσόν. Ένα φράγμα βοηθά στη ρύθμιση του ποταμού και την κυκλοφορία των πλοίων.

Το 30% του εδάφους της πόλης είναι ελεύθερο από κτίρια και περιλαμβάνει αστικά πάρκα σε έξι τοποθεσίες.

Το ευρωπαϊκό μονοπάτι μεγάλων αποστάσεων GR 2 για πεζοπορία διασχίζει την πόλη κατά μήκος του Σηκουάνα.

Σε απόσταση 5 περίπου χιλιομέτρων προς βορρά βρίσκεται το εθνικό δάσος του Σενάρ, ένα από τα παλαιότερα δάση της Ιλ-ντε-Φρανς. Παλαιότερα βασιλική περιοχή κυνηγιού, αυτός ο τεράστιος χώρος τώρα διασχίζεται από μονοπάτια και μονοπάτια ποδηλασίας και είναι δημοφιλής χώρος αναψυχής.

 Χαρακτηριστικά 
μικρογραφία|250x250εσ|Το Agora του Εβρί, πολιτιστικός πολυχώρος

Μέχρι τα τέλη της δεκαετίας του 1950, το Εβρί ήταν ένα αγροτικό χωριό περιτριγυρισμένο από παλιά κάστρα στις όχθες του Σηκουάνα. Μετά τη δημιουργία του νέου γαλλικού νομού Εσόν με το νόμο του 1964, η πόλη επελέγη ως πρωτεύουσα του νομού στις 25 Φεβρουαρίου 1965. Στις 20 Μαΐου 1965 το Ινστιτούτο για τον προγραμματισμό και την ανάπτυξη της περιφέρειας Ιλ-ντε-Φρανς αποφάσισε την δημιουργία πέντε «νέων πόλεων» γύρω από το Παρίσι, μια από τις οποίες ήταν το Εβρί. Μέσα σε 30 χρόνια από τότε μεταμορφώθηκε σε «νέα πόλη» 50.000 κατοίκων, νομό, επισκοπή, οικονομικό, εκπαιδευτικό και ερευνητικό κέντρο, συνδυάζοντας τα πλεονεκτήματα των περισσότερων των 2.000 επιχειρήσεων και διοικήσεων και τις αδυναμίες ενός υπερβολικά ταχέως αστικοποιημένου προαστίου, με σημαντικά προβλήματα ασφάλειας. 

Από αυτόν τον συνδυασμό όμως προέκυψε μια πολιτιστική, θρησκευτική και αστική ποικιλομορφία όπου, παρά τις αντιθέσεις τους, συμβιώνουν τα κτίρια στέγασης χαμηλού κόστους  με τις εξοχικές βίλες των αρχών του 20ού αιώνα, η γαλλική ραπ με την εθνική σκηνή, το πρεσβυτέριο του 17ου αιώνα με τον μοναδικό γαλλικό καθεδρικό ναό του 20ού αιώνα. Το Εβρί, που έπαψε να χαρακτηρίζεται «νέα πόλη» το 2001, αναζητεί τώρα την αστική ανανέωση, την ενίσχυση των περιβαλλοντικών, οικονομικών, επιστημονικών και αθλητικών ιδιοτήτων του και την απομάκρυνση από την ιδιότητά του ως «ευαίσθητης πόλης», στηριζόμενο στα τέσσερα δέκατα των κατοίκων του που είναι ηλικίας κάτω των 25 ετών.

Η πόλη διαθέτει υπηρεσίες, αθλητικές εγκαταστάσεις και αίθουσες πολιτιστικών εκδηλώσεων.

 Οικονομία 
μικρογραφία|250x250εσ|Συγκρότημα κατοικιών στο Εβρί
Μέχρι τα μέσα του 20ού αιώνα, το Εβρί ήταν αγροτικό μέρος, οι κάτοικοι ζούσαν από τις καλλιέργειες στα χωράφια και τους κήπους τους. Μετά την κατασκευή του σιδηροδρόμου, πραγματοποιήθηκε μαζική αγροτική παραγωγή για την αγορά του Παρισιού (κυρίως σιτάρι και ζαχαρότευτλα). Οι μεσαίες βιομηχανικές επιχειρήσεις διαδραμάτισαν μεγάλο ρόλο στην οικονομική ζωή της πόλης, η οποία άρχισε να αναπτύσσεται μετά την επιλογή της για τη δημιουργία μιας νέας πόλης έξω από το Παρίσι, το 1965. 

Χάρη στην καλή σιδηροδρομική και οδική σύνδεση με τη γαλλική πρωτεύουσα προσέλκυσε βιομηχανίες μηχανοκατασκευών και ηλεκτρολογικού εξοπλισμού καθώς και διάφορα ερευνητικά ιδρύματα πληροφορικής, ρομποτικής, χωροταξίας, τεχνολογίας κ. ά.Εγκυκλοπαίδεια Πάπυρος Λαρούς Μπριτάννικα, τομ. 22, σελ. 29

Είναι επίσης η έδρα του Ερευνητικού ινστιτούτου για την τεχνολογία της πληροφορίας και του διαστήματος, της αεροπορίας και της βιομηχανίας - ηλεκτρομηχανολογίας. Επιπλέον, η ευρωπαϊκή εταιρεία εκτόξευσης πυραύλων Αριανεσπάς (Arianespace) έχει την έδρα της στην πόλη.

 Αξιοθέατα 
Το Εβρί, πρωτεύουσα του νομού Εσόν, έχει ένα σύγχρονο αρχιτεκτονικό στυλ, με το κέντρο της πόλης και την κεντρική πλατεία να κυριαρχούνται από το τούβλο. Η κεντρική πλατεία των Δικαιωμάτων του ανθρώπου (Place des Droits de l'Homme) είναι διακοσμημένη με σιντριβάνια και περιβάλλεται από σύγχρονα κτίρια, όπως ο καθεδρικός ναός, το δημαρχείο και το εμπορικό και βιομηχανικό επιμελητήριο.

 Παραπομπές 

 Εξωτερικοί σύνδεσμοι 
 Η ιστοσελίδα του Δήμου (γαλλικά)

Κατηγορία:Πόλεις της Ιλ-ντε-Φρανς
Κατηγορία:Πόλεις της Γαλλίας